ఇన్ఫోసిస్

ఇన్ఫోసిస్ లిమిటెడ్ భారతదేశానికి చెందిన ఒక బహుళజాతి సాంకేతిక సంస్థ. ఇది బిజినెస్ కన్సల్టింగ్, సమాచార సాంకేతికత, అవుట్ సోర్సింగ్ విభాగాల్లో సేవలు అందిస్తుంది. ఈ సంస్థ ప్రధాన కార్యాలయం, కర్ణాటకలోని బెంగుళూరులో ఉంది. 2020 ఆర్థిక ఫలితాల ప్రకారం ఇన్ఫోసిస్ భారత దేశంలో టాటా కన్సల్టెన్సీ సర్వీసెస్ తర్వాత రెండవ అతిపెద్ద సాంకేతిక సంస్థ. ఫోర్బ్స్ గ్లోబల్ 200 ర్యాంకుల ప్రకారం ప్రపంచంలోని అతిపెద్ద పబ్లిక్ కంపెనీల్లో 602 వ స్థానంలో ఉంది. డిసెంబరు 31, 2020 నాటికి ఈ సంస్థ మార్కెట్ విలువ 71.91 బిలియన్ డాలర్లు.

 చరిత్ర 
ఇన్ఫోసిస్ సంస్థను ఏడు మంది ఇంజనీర్లు కలిసి, మహారాష్ట్ర లోని పూణే లో 250 డాలర్ల పెట్టుబడితో 1981లో ప్రారంభించారు. ఇది మొదట్లో ఇన్ఫోసిస్ కన్సల్టెంట్స్ ప్రైవేట్ లిమిటెడ్ అనే పేరుతో 1981 జులై 2న నమోదయింది.  1983 లో ఈ సంస్థ కర్ణాటకలోని బెంగుళూరుకు మారింది. 1992 ఏప్రిల్ లో ఈ కంపెనీ ఇన్ఫోసిస్ టెక్నాలజీస్ ప్రైవేట్ లిమిటెడ్ గా పేరు మార్చుకుని అదే సంవత్సరంలో పబ్లిక్ కు వెళ్ళి ఇన్ఫోసిస్ టెక్నాలజీస్ లిమిటెడ్ గా మారింది. 2011 జూన్ నాటికి ఇన్ఫోసిస్ లిమిటెడ్ గా పేరు మార్చుకుంది.

 ఉత్పత్తులు, సేవలు 
ఇన్ఫోసిస్ ఆర్థిక, బీమా, తయారీ రంగాల్లో ఉన్న సంస్థలకు సాఫ్ట్‌వేర్ అభివృద్ధి, నిర్వహణ సేవలను అందిస్తుంది.

ఇన్ఫోసిస్ వారి సాఫ్ట్‌వేర్ ఉత్పత్తుల్లో చెప్పుకోదగ్గది ఫినకిల్. ఇది ఒక సార్వత్రిక బ్యాంకింగ్ సొల్యూషన్. ఇందులో రీటైల్, కార్పొరేట్ బ్యాంకింగ్ కి అవసరమైన మాడ్యూళ్ళు ఉన్నాయి.

 ఉద్యోగులు 
2019 డిసెంబరు నాటికి ఇన్ఫోసిస్ లో మొత్తం 2,43,454 మంది ఉద్యోగులున్నారు. ఇందులో 37.8 శాతం మహిళలున్నారు. మొత్తం ఉద్యోగుల్లో 2,29, 658 మంది సాఫ్ట్‌వేర్ ఉద్యోగస్తులున్నారు. మిగతా 13,796 మంది సపోర్ట్, సేవల రంగంలో ఉన్నారు. 2016 లో ఈ సంస్థ ఉద్యోగుల్లో 89% మంది భారతదేశంలోనే ఉన్నారు.

 మూలాలు 

వర్గం:1981 స్థాపితాలు
వర్గం:భారత సాంకేతిక సంస్థలు